Det lykkedes ikke at redde en 43-årig mands liv, da han torsdag eftermiddag kom ud for en ulykke i forbindelse med sit arbejde på færgeselskabet Smyril Line i Hirtshals. Manden fik flere 12 meter lange og tons tunge isoleringsrør ned over sig, da de rullede af en transportvogn. - Vi kender endnu ikke de nærmere omstændigheder omkring, hvad manden lavede, siger vagtchef hos Nordjyllands Politi, Thomas Ottesen. Flere af mandens kolleger opdagede, at noget var galt og forsøgte med det samme at redde den 43-årige mand væk fra rørerne. Forgæves. Den 43-årige mand, der stammer fra lokalområdet, blev hastigt kørt til Aalborg Universitetshospital med politieskorte. Hans liv stod ikke til at redde. I Hirtshals undersøger Arbejdstilsynet nu de nærmere omstændigheder omkring ulykken, der blev anmeldt torsdag klokken 14.30.

Referat:
En 43-årig mand er omkommet som følge af en arbejdsulykke på havneområdet ved Smyril Line i Hirtshals.